b'\n_START_ARTICLE_\nDejan Lovren\n_START_SECTION_\nSeurajoukkueura\n_START_PARAGRAPH_\nLovren edusti krotialaista Dinamo Zagrebia vuosina 2005\xe2\x88\x922010. Kausilla 2006\xe2\x88\x922008 h\xc3\xa4n oli tosin lainalla Inter Zapre\xc5\xa1i\xc4\x87issa. H\xc3\xa4n voitti Dinamossa Kroatian-mestaruuden 2009 ja 2010 sek\xc3\xa4 Kroatian cupin 2009. H\xc3\xa4n pelasi seurassa my\xc3\xb6s Mestarien liigan karsintoja ja Eurooppa-liigaa. H\xc3\xa4n siirtyi tammikuussa 2010 ranskalaisseura Lyoniin 4\xc2\xbd-vuotisella sopimuksella. H\xc3\xa4nest\xc3\xa4 maksettiin 9,5 miljoonan euron siirtokorvaus. H\xc3\xa4n teki ensiesiintymisens\xc3\xa4 joukkueessa 24. tammikuuta 2010 Ranskan cupin ottelussa Monacoa vastaan. Ensimm\xc3\xa4isen pelins\xc3\xa4 maan p\xc3\xa4\xc3\xa4sarjassa h\xc3\xa4n pelasi 31. tammikuuta 2010 Paris Saint-Germainia vastaan. Seuraavalla kaudella h\xc3\xa4n debytoi Mestarien liigassa._NEWLINE_Lovren pelasi Ranskassa nelj\xc3\xa4 kautta ja oli voittamassa vuonna 2012 Ranskan cupia. Kes\xc3\xa4kuussa 2013 h\xc3\xa4n siirtyi Englannin Valioliigassa pelaavaan Southamptoniin, joka maksoi Lyonille 8,5 miljoonan punnan siirtokorvauksen. Lovren teki Southamptonin kanssa nelivuotisen sopimuksen. H\xc3\xa4n siirtyi kuitenkin jo seuraavana kes\xc3\xa4n\xc3\xa4 Valioliigan Liverpooliin runsaan 25 miljoonan euron siirtosummalla._NEWLINE_Lovren pelasi Liverpoolissa 24\xe2\x88\x9229 valioliigaottelua kausilla 2014\xe2\x88\x922018. Seuraavalla kaudella ottelum\xc3\xa4\xc3\xa4r\xc3\xa4 putosi kolmeentoista. H\xc3\xa4n pelasi tappiollisissa Eurooppa-liigan loppuottelussa 2016 ja Mestarien liigan loppuottelussa 2018. Kaudella 2018\xe2\x88\x922019 h\xc3\xa4n pelasi vain kolmessa Mestarien liigan ottelussa, ja oli vaihtopenkill\xc3\xa4 my\xc3\xb6s voitokkaassa loppuottelussa Tottenhamia vastaan.\n_START_SECTION_\nMaajoukkueura\n_START_PARAGRAPH_\nLovren pelasi Kroatian 17\xe2\x88\x9221-vuotiaiden maajoukkueissa vuosina 2004\xe2\x88\x922010. H\xc3\xa4n oli mukana Kroatian maajoukkueessa ensimm\xc3\xa4isen kerran 12. elokuuta 2009 ottelussa Valko-Ven\xc3\xa4j\xc3\xa4\xc3\xa4 vastaan, muttei p\xc3\xa4\xc3\xa4ssyt pelaamaan. Ensimm\xc3\xa4isen maaottelunsa h\xc3\xa4n pelasi Qataria vastaan saman vuoden lokakuussa. Ensimm\xc3\xa4isen arvokilpailujen karsintaottelunsa h\xc3\xa4n pelasi muutamaa p\xc3\xa4iv\xc3\xa4\xc3\xa4 my\xc3\xb6hemmin MM-karsintaottelussa Kazakstania vastaan. Ensimm\xc3\xa4isen maaottelumaalinsa h\xc3\xa4n teki EM-karsintaottelussa Maltaa vastaan syyskuussa 2011._NEWLINE_Lovren joutui j\xc3\xa4\xc3\xa4m\xc3\xa4\xc3\xa4n nilkkavamman takia pois EM-kilpailuista 2012. H\xc3\xa4n pelasi Kroatian kaikki kolme ottelua MM-kilpailuissa 2014. H\xc3\xa4n ei ollut Kroatian joukkueessa EM-kilpailuista 2016. H\xc3\xa4n pelasi Kroatian jokaisessa ottelussa maan saavuttaessa hopeaa MM-kilpailuissa 2018. H\xc3\xa4n pelasi t\xc3\xa4ydet minuutit my\xc3\xb6s loppuottelussa Ranskaa vastaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\n29. kes\xc3\xa4kuuta 2012 h\xc3\xa4n meni naimisiin Anita Sekuli\xc4\x87in kanssa. Heill\xc3\xa4 on tytt\xc3\xb6 Elena, syntynyt kaksi kuukauta my\xc3\xb6hemmin.'